和柯東海遊安溪清水岩韵
作者：陳宓
朝代：宋

paragraphs: 飛溜無時斷，行雲一日停。
半年嗟苦雨，三度扣禪扃。
巖岫方從認，松篁恰得醒。
草花多掩歛，岸竹半伶俜。
舟子應頻喚，山農訝屢經。
濺衣黄土重，侵屨碧泉冷。
溪合高低白，林迷上下青。
乍褰綿作障，重展玉爲屏。
古佛靈如在，微官德豈馨。
心懸炷香案，容肅換衣亭。
晚照催歸騎，清風惜暑櫺。
凭高閑一顧，人世是浮萍。